**НАЦИОНАЛНО ПРИЗНАТА АСОЦИАЦИЯ НА**

**ПРОИЗВОДИТЕЛИТЕ НА РИБНИ ПРОДУКТИ – БГ ФИШ**

**гр. София, бул. “Витоша” № 31-33, ет. 6, тел./факс 02/981 75 89, [www.bgfish.com](http://www.bgfish.com/)**

**E-mail: [bgfish@bgfish.com](mailto:bgfish@bgfish.com) ; [office@bgfish.com](mailto:office@bgfish.com)**

**Изх. №015/06.02.2019**

**ДО**

Г-жа Ивелина Василева

Председател на Комисията по околната среда и водите към НС

**Относно: Предложения на Асоциация на производителите на рибни продукти БГ ФИШ /АПРП БГ ФИШ/ с мотиви за промяна на Закона за Водите /ЗВ/.**

Във връзка с изпълнението на стратегията за развитието на Аквакултурата в Р. България, приета от МС, и намаляващото през последните години производство и консумация на риба, бихме искали да предложим следните промени и допълнения в текстове по Закона за Водите:

1. В чл. 194, ал. 11, т.4 да отпадне текста : „ **на ползване на воден обект за**” или да се замени с „ **използване с цел** **аквакултура**„.

2. Към чл. 194а , да се създаде нова алинея 5, която гласи :

„**В случаи на водовземане от повърхностни води с цел аквакултура, когато водите се възвръщат в първоначалния водоизточник или басейнов водосбор не е задължително монтиране на водоизмервателно устройство, като за използван ще се смята обема разрешен съгласно издаденото разрешително**”.

Мотиви за посочените искания са:

1. При повечето действащи рибни стопанства няма предвидени условия и техническа възможност за монтиране на водоизмервателни устройства съгласно сегашните изисквания.
2. Зоните, в които е възможно монтирането на такива устройства често са извън територията на стопанствата, и опазването и достъпа до тях са трудни и често невъзможни. Между точките на водовземане (измерване) и водоползване (местоположение на басейна) има възможност за нерегламентирано отнемане на вода от трети лица и физически загуби, за които водоползвателят не може да отговаря, но ще трябва да отчита и заплаща.
3. Топографското разположение на стопанствата в ниски равнинни части до реки или във високопланински терени предполага често заливане при наводнение или замръзване през зимните месеци, което възпрепятства употребата, правилната работа и опазването на водоизмервателните устройства от форсмажорни обстоятелства.
4. Няма еднозначна нормативна уредба за вида и изискванията към подобни устройства и начина на тяхното монтиране и отчитане. Предлагането и възможностите за обслужване на подобни устройства е недостатъчно, което създава рискове за ползвателите им.
5. Често изместване на точката на водовземане от реки поради промяна на коритото (течението) и дълбочината след наводнение или други бедствени състояния, свързани с водите е препятствие за правилно монтиране и използване на водоизмервателно устройство.
6. Често при наводнения и други природни бедствия през стопанствата протича вода, която е технологично нежелана и не може да бъде изцяло спряна или отклонена от каналната мрежа и продължава да бъде измервана и отчитана от устройствата като използвана. Също така, част от басейновите стопанства се използват като резервоари за събиране на обем вода през период на наводнение с цел опазване от разрушение, като в случая протичащата измерена вода ще се смята за използвана.
7. Цената на подобни съоръжения ще доведе до икономическа тежест за малките рибопроизводители, което ще ги накара да се откажат от своята дейност. По-малките стопанства и подобни производители според статистиката на ИАРА са около 80 процента от регистрираните такива произвеждащи по няколко тона риба. Това ще утежни изпълнението на мерките и индикаторите приети от Министерски Съвет в Националния Многогодишен Стратегически План за Развитие на Аквакултурата 2014-2020, Програма Морско Дело и Рибарство 2014-2020, както и Националната Аграрната Стратегия - 2020.
8. Така изписан, текстът в чл.194, ал.11, т.4 дава тълкувателен смисъл, по който Басейновите Дирекции смятат за освободени от такси производители, имащи разрешителни само по чл.46 (използващи плаващи съоръжения за аквакултура и язовири), от които не изискват заплащане, а от такива с разрешителни и по чл.44 се изисква заплащане на такси, независимо че **се издават за една и съща цел** (дейност)- аквакултура. Това влиза в противоречие с целите на закона (чл.8, ал. 2 ). Неизискване за заплащането на такси от едните производители ги поставя в по-добро конкурентноспособно положение спрямо останалите и би могло да се тълкува за скрита държавна помощ.
9. Чрез проекта „ Фишфарминг” на БДИБР се доказа, че водните басейни, в които се извършва рибовъдство имат по-добър екологичен потенциал и състояние на водите в сравнение с неизползваните такива. Преустановяването на рибовъдната дейност ще доведе до влошаване на потенциала и характеристиките на водите във водните тела и обекти, което е в противоречие с целите на този закон.
10. Намаляването на производство на риба от аквакултура като цяло ще увеличи улова на природна такава, както и натискът на популациите включително и от бракониерска дейност, което ще се отрази негативно на биологичното разнообразие и опазването на популациите на рибите. Аквакултурната дейност може да се смята като екологична дейност в това отношение.
11. Част от действащите стопанства попадат в защитени зони по НАТУРА2000 което означава, че чрез дейноста си извършват екологични услуги за обществото. Спирането на тяхната работа поради допълнителни рестрикции би било пагубно за живота на водните обитатели в създадената влажна зона.
12. Една част от стопанствата отглеждат биологично застрашени в различна степен видове, част от които се разселват обратно в природата, което при спиране на тяхната дейност ще се отрази негативно на биологичното разнообразие и популацията на видовете.
13. Използването на предложения текст дава възможност на оператора в случаи на възможност и икономическа целесъобразност да предприеме монтиране на водоизмервателно устройство.
14. Измерването на използваните води съгласно рамковата директива е с основна цел заплащане на установеното замърсяване (въздействие) на водите на принципа „ Замърсителят плаща”. След като не е установено замърсяване от аквакултурна дейност и в хипотеза на възвратими води, измерването на използваната вода само по себе си е нецелесъобразно.
15. Голяма част от стопанствата използват многоводието през пролетния сезон за напълване на басейните и изпускат обратно във водоизточника водата с цел улов на рибата през есенния период на маловодие, с което на практика спомагат за баланса на речния отток през сезоните.
16. В условията на проточност през басейните водатаq отнета от водоизточника се възвръща в рамките на часове или дни, което означава, че реално използваният обем вода във всеки един момент е равен на вместимоста на басейните, а евентуално измерената вода би била в пъти повече, независимо че е възстановена.
17. В текста на рамковата директива за водите 2000/60/ЕО, в чл. 9 , т. 4 са описани възможни изключения, които държавата членка може да прилага по отношение на използването на водите, в които смятаме че попадаме. Считаме, че има и неточности при превеждането и имплементирането на текста на директивата към нашата законова уредба.
18. В Европейския Съюз съществуват практики на незаплащане на използваната вода с цел аквакултура от държави членки, както и съседни на Р.България държави нечленуващи в съюза, но експортиращи, риба и рибни продукти на нашия пазар, за което изпращаме писмо от ИАРА с изх.№ 4600-17931(1) от 30.11.2018 г..
19. Съгласно статистическите данни на ИАРА, производството на риба в Р. България значително намалява и се увеличава броят на неработещите стопанства, като една от основните причини е увеличената административна тежест и изискване за заплащане на такси, правещи произвеждания продукт неконкурентноспособен на пазара.
20. Намаленото производство води и до намаляване консумацията на прясна риба на национално ниво. Рибата е единствен месен продукт със статут на здравословен такъв, което неминуемо се отразява и на здравословния статус на национално ниво. Наличието и консумирането на определени видове риба е и тясно свързано с християнските ритуали, традиции и ценности.

**С уважение,**

**Йордан Господинов П/П:**

**Изпълнителен директор и Представляващ АПРП БГ ФИШ**